Teljes lesz a jövõ heti EU-négypárti
A Fidesz - Magyar Polgári Párt is részt vesz az európai uniós csatlakozással kapcsolatban a jövõ hétre összehívott négypárti egyeztetésen. Errõl szerdán döntött a párt elnöksége. Így mind a négy párt képviselteti magát a megbeszélésen. A hétfõi egyeztetésen csak a két kormánypárt képviselõje volt jelen.
Hétfõn a Fidesz és az MDF azért nem vett részt az egyeztetésen, mert csak aznap reggel kapták kézhez a kormány alkotmánymódosító javaslatát, és azt mondták: így nem tudtak kellõképpen felkészülni. Bárándy a megbeszélést pénteken összehívta, a normaszöveg azonban ekkor még nem volt kész. Az MDF ugyanakkor már aznap jelezte, hogy egy késõbbi idõpontban nem zárkózik el az egyeztetéstõl. A Fidesz azonban eddig nem nyilatkozott a kérdésrõl. Végsõ döntésüket a szerdai elnökségi ülésen hozták meg.

A párt közleményében azt írta: az elnökség felhívta a kormány figyelmét arra, "hogy a konzultációt az alkotmánymódosítással kapcsolatos törvényjavaslat benyújtása elõtt, megfelelõen elõkészítve kellett volna kezdeményeznie".

Az igazságügyi miniszter kedden hívta meg a parlamenti pártokat jövõ csütörtökre az EU-csatlakozáshoz szükséges alkotmánymódosítással kapcsolatos újabb négypárti egyeztetésre. Ezen a napon adta be a törvénymódosító javaslatot is a parlamentnek. Bárándy szerint azonban lehetõség van arra, hogy a megbeszélésen született megállapodás szerint módosítsák a szöveget.

Az már a korábbi nyilatkozatokból tudható, hogy a Fidesz és az MDf nem ért azzal egyet, hogy március 15-én legyen a népszavazás a csatlakozásról. Korábban az SZDSZ is elzárkózott a javaslat támogatása elõl, ám Kuncze Gábor a napokban már másképp nyilatkozott.
négypárti egyeztetés egyeztetés Fidesz MDF megbeszélés Fidesz - Magyar Polgári Párt